—

Z dôvodu zahrnutia troch nových odrôd a rozšírenia ochrany tak, aby sa vzťahovala aj na hnedú ryžu, nasledujúci odsek z časti Opis výrobku v rámci špecifikácie výrobku (oddiel B) a jednotného dokumentu (bod 3.2): „Biela ryža, ktorú tvoria odrody ‚Bahía‘, ‚Tebre‘, ‚Gleva‘, ‚Fonsa‘, ‚Bomba‘ a ‚Montsianell‘ druhu Oryza sativa L., spĺňajúca obchodnú normu ‚Extra‘ triedy.“ sa nahrádza takto: „Biela a hnedá ryža, ktorú tvoria odrody ‚Bahía‘, ‚Tebre‘, ‚Gleva‘, ‚Fonsa‘, ‚Bomba‘, ‚Montsianell‘, ‚JSendra‘, ‚Guara‘ a ‚Olesa‘ druhu Oryza sativa L. a ktorá sa pestuje s použitím tradičných alebo ekologických poľnohospodárskych metód (prípadne iných štátom uznávaných udržateľných systémov výroby). Biela ryža musí spĺňať obchodnú normu ‚Extra‘ triedy a hnedá ryža (t. j. lúpaná ryža) musí spĺňať jedinú obchodnú normu, ktorá platí pre hnedú ryžu.“ V dôsledku zahrnutia týchto troch nových odrôd ryže bolo potrebné prispôsobiť aj ďalšie pasáže častí Opis výrobku (oddiel B špecifikácie výrobku a bod 3.2 jednotného dokumentu). Tento text: „Odrody ‚Bahía‘, ‚Tebre‘, ‚Fonsa‘, ‚Montsianell‘ a ‚Gleva‘ majú veľmi podobné vlastnosti. Hoci sa spôsob ich pestovania môže mierne líšiť, pokiaľ ide o konečný výrobok, nevyznačuje sa žiadnymi významnými rozdielmi.“ sa nahrádza takto: „Všetky odrody, na ktoré sa vzťahuje toto CHOP, patria do poddruhu japonica. Prakticky všetky z nich (‚Bahía‘, ‚Tebre‘, ‚Fonsa‘, ‚Montsianell‘, ‚Gleva‘, ‚JSendra‘ a ‚Guara‘) majú veľmi podobné vlastnosti. Hoci sa spôsob ich pestovania môže mierne líšiť, pokiaľ ide o konečný výrobok, nevyznačuje sa žiadnymi významnými rozdielmi.“ Tento text: „Odroda Bomba sa síce od ostatných odrôd odlišuje spôsobom pestovania aj samotným ryžovým zrnom, do špecifikácie výrobku sa však radí z dôvodu svojej kvality a tradície pestovania v oblasti delty rieky Ebro.“ sa nahrádza takto: „Odroda Bomba sa síce od ostatných odrôd odlišuje spôsobom pestovania aj samotným ryžovým zrnom, do špecifikácie výrobku sa však radí z dôvodu svojej kvality a tradície pestovania v oblasti delty rieky Ebro. Neuvarené ryžové zrná odrody ‚Olesa‘ vyzerajú veľmi odlišne od zŕn ostatných odrôd, na ktoré sa vzťahuje CHOP, ale táto odroda, ktorá takisto vzišla z vymedzenej zemepisnej oblasti, vykazuje pri varení podobné výsledky ako odroda ‚Bomba‘.“ Tento text: „Tieto odrody majú vysokú koncentráciu škrobu v strede zrna, ktorá dodáva ich stredovej časti kriedovo biely odtieň, v španielčine opísaný ako ‚perlado‘, t. j. ‚perlový‘. Vďaka tomu dokáže ryža počas varenia vstrebať chute a farby ostatných použitých prísad.“ sa nahrádza takto: „Tieto odrody majú dostatočne vysoký obsah amylózy, vďaka čomu dokáže ryža počas varenia riadne vstrebať chute a farby ostatných prísad.“ Tento text: „Všetky tieto odrody sa vyznačujú rovnomerným varením a jednotnými zrnami. Sú ideálne pre miestne jedlá z ryže pripravované v danom regióne, keďže na rozdiel od iných druhov ryže, ako je napríklad dlhozrnná ryža, dobre vstrebávajú chute.“ sa nahrádza takto: „Všetky sa vyznačujú rovnomerným varením a jednotnými zrnami po uvarení. Sú ideálne pre miestne jedlá z ryže pripravované v danom regióne, keďže na rozdiel od iných druhov ryže, ako je napríklad väčšina dlhozrnných odrôd, dobre vstrebávajú chute. Napriek tomu, že ‚Olesa‘ je dlhozrnnou odrodou, vykazuje pri varení podobné výsledky ako ostatné odrody, na ktoré sa vzťahuje CHOP.“ Z dôvodu zahrnutia hnedej ryže, na ktorú sa vzťahuje iná obchodná norma, ako je vysvetlené v časti Opis výrobku (oddiel B1 špecifikácie – Vymedzenie výrobku – a bod 3.2 jednotného dokumentu), je potrebné prispôsobiť aj nasledujúci odsek z častí Opis výrobku (oddiel B špecifikácie výrobku a bod 3.2 jednotného dokumentu): „Všetky odrody chránené CHOP ‚Arroz del Delta del Ebro‘ musia pri expedovaní na trh spĺňať obchodnú normu ‚Extra‘ triedy a zrná musia byť zdravé bez hubovitých organizmov, hniloby, hmyzu a parazitov, bez zvláštnych pachov a/alebo chutí.“ Tento odsek sa nahrádza takto: „Všetky odrody chránené CHOP ‚Arroz del Delta del Ebro‘ musia pri expedovaní na trh spĺňať príslušnú obchodnú normu a zrná musia byť zdravé bez hubovitých organizmov, hniloby, hmyzu a parazitov, bez zvláštnych pachov a/alebo chutí.“ Dôvody zahrnutia hnedej ryže: Z hnedej ryže (nazývanej aj „cargo“ alebo „lúpaná“ ryža) sa vyrába biela ryža, ktorá bola až doteraz jediným druhom chráneným CHOP. Hnedú ryžu tvoria zrelé ryžové zrná po odstránení šupiek alebo pliev, pričom sa ponecháva vrstva otrúb, ktorá ryži dodáva jej farbu. Dôvodom rozhodnutia doplniť hnedú ryžu k druhom, na ktoré sa vzťahuje CHOP „Arroz del Delta del Ebro“, bola potreba prispôsobiť sa meniacim sa zvykom spotrebiteľov, ktorí majú čoraz väčší záujem o tento druh výrobku. Dôvody zahrnutia nových odrôd: Okrem odrôd, na ktoré sa už vzťahuje CHOP („Bahía“, „Tebre“, „Fonsa“, „Bomba“, „Montsianell“ a „Gleva“), patria medzi odrody, ktoré sa dokážu najlepšie prispôsobiť mokradiam v delte rieky Ebro, práve novo doplnené odrody („JSendra“, „Guara“ a „Olesa“). Ryža uvarená z týchto nových odrôd má rovnaké vlastnosti ako ryža, na ktorú sa už vzťahuje CHOP, a všetky odrody – staré aj nové – patria do poddruhu japonica. „JSendra“ je odroda, ktorá sa vďaka výške rastliny veľmi dobre prispôsobuje prostrediu a prevládajúcim poveternostným podmienkam, najmä vetru. Je veľmi odolná voči vypadávaniu semien, poliehaniu a ochoreniu spôsobenému hubou Pyricularia oryzae. Ako jedna z odrôd, ktoré sa vysievajú medzi poslednými (v prvej polovici mája), patrí medzi tie, ktoré sa najlepšie prispôsobujú zmene klímy. Jej vlastnosti sú veľmi podobné vlastnostiam odrôd, na ktoré sa v súčasnosti vzťahuje CHOP. Odroda „Guara“ je rovnako vhodná na pestovanie v tomto prostredí a prevládajúcich poveternostných podmienkach. Patrí k odrodám, ktorým sa najlepšie darí v piesčitej pôde. Jej vlastnosti sú veľmi podobné vlastnostiam odrôd, na ktoré sa v súčasnosti vzťahuje CHOP. Odroda „Olesa“ vznikla v delte rieky Ebro a je veľmi vhodná na pestovanie v miestnom prostredí. Je to krátko rastúca odroda, ktorú možno pestovať udržateľným spôsobom s využitím menšieho objemu prírodných zdrojov a pomocou ekologických poľnohospodárskych postupov. Je veľmi odolná voči plesňovej infekcii a poliehaniu, a preto sa jej dobre darí v miestnej klíme. Jej kulinárske vlastnosti sú veľmi podobné vlastnostiam odrôd, na ktoré sa už vzťahuje CHOP. Schopnosť rôznych odrôd ryže prispôsobiť sa rôznym druhom pôdy je predmetom výskumu v súkromnom aj vo verejnom sektore, ktorý sa uskutočňuje prostredníctvom experimentálnej stanice v delte rieky Ebro (Ebro Experimental Station) pod vedením inštitútu IRTA (Inštitút agropotravinárskeho výskumu a technológií). Odvetvie si rovnako dobre uvedomuje a citlivo vníma vysokú ekologickú hodnotu danej oblasti: kľúčovou prioritou vždy bolo dosiahnuť rovnováhu medzi bohatstvom prírodného dedičstva tejto oblasti a jej sociálno-ekonomickou hodnotou. Ryža v delte rieky Ebro je príkladom toho, ako môže plodina, ktorá sa začala pestovať na konci 19. storočia, významne prispieť k vysokej hodnote oblasti ako prírodnej lokality. Práca a výskum preto pokračujú s cieľom nájsť udržateľnejšie odrody plodiny, ktoré majú rovnaké vlastnosti, akými sa vyznačujú existujúce odrody, a ktoré sa dokážu prispôsobiť osobitným podmienkam v delte rieky Ebro. Odrody navrhnuté na zahrnutie do CHOP sa vyznačujú tým, že: a) sú odolnejšie voči plesňovým ochoreniam, najmä ochoreniu spôsobenému hubou Pyricularia oryzae, čím sa znižuje potreba používania fungicídov; b) sú odolnejšie voči slanosti pôdy; c) dobre znášajú piesčité pôdy, a to najmä odroda „Guara“; d) lepšie sa prispôsobujú výkyvom počasia spôsobeným zmenou klímy; e) udržiavajú agronomickú a environmentálnu kompatibilitu vo vymedzenej oblasti. Nové odrody boli doplnené do tabuliek, v ktorých sa uvádzajú vlastnosti ryže uvádzaných v častiach Opis výrobku (oddiel B špecifikácie výrobku a bod 3.2 jednotného dokumentu).